ธปท.คาดสัปดาห์หน้าแบงก์ขึ้นดอกทุกแห่ง
ธปท.คาดธนาคารพาณิชย์ที่ยังไม่ปรับขึ้นดอกเบี้ยเงินกู้และเงินฝาก น่าจะปรับดอกเบี้ยตามภายในสัปดาห์หน้า
21 ก.ค. 2553

ธปท.คาดธนาคารพาณิชย์ที่ยังไม่ปรับขึ้นดอกเบี้ยเงินกู้และเงินฝาก น่าจะปรับดอกเบี้ยตามภายในสัปดาห์หน้า 
 นายสรสิทธิ์ สุนทรเกศ ผู้ช่วยผู้ว่าการ สายกำกับสถาบันการเงิน ธนาคารแห่งประเทศไทย (ธปท.) เปิดเผยว่า ธนาคารพาณิชย์ในระบบที่ยังไม่มีการปรับขึ้นดอกเบี้ยเงินฝากและเงินกู้ เพื่อตอบสนองทิศทางดอกเบี้ยขาขึ้นตามดอกเบี้ยนโยบายที่ปรับขึ้น 0.25% เพิ่มเป็น 1.5%  น่าจะมีการประกาศปรับอัตราดอกเบี้ยขึ้นตามธนาคารพาณิชย์ขนาดใหญ่ที่ได้ประกาศขึ้นดอกเบี้ยเงินกู้และเงินฝากไปก่อนหน้านี้ 
“เป็นธรรมดาที่แบงก์จะปรับดอกเบี้ยขึ้นสนองดอกเบี้ยนโยบาย อีกอย่างแบงก์ขนาดใหญ่ก็ปรับไปแล้วเป็นส่วน เพราะฉะนั้นคาดว่าไปเกินสัปดาห์หน้าน่าจะเห็น ธนาคารขาดกลาง ขนาดเล็ก ที่เหลือทั้งหมดปรับขึ้นตาม” นายสรสิทธิ์กล่าว
ทั้งนี้ มีธนาคารพาณิชย์ไทยที่แจ้งการประกาศปรับขึ้นดอกเบี้ยเงินฝากและเงินกู้ต่อธปท.ไปแล้ว 4 แห่ง คือ ธนาคารกรุงเทพ ธนาคารกรุงไทย ธนาคารกสิกรไทย และธนาคารกรุงศรี โดยปรับขึ้นดอกเบี้ยเงินฝากประจำเฉลี่ยที่ 0.10-0.55% และปรับดอกเบี้ยเงินกู้ขึ้นเฉลี่ยที่ 0.05-0.15% และธนาคาร นอกจากนี้ยังมีธนาคารพาณิชย์อีก 4 แห่งที่ประกาศขึ้นดอกเบี้ยเงินฝากขาเดียว คือ ธนาคารไทยพาณิชย์ ธนาคารเกียรตินาคิน ธนาคารไทยเครดิต และธนาคารซีไอเอ็มบี